Document ID: 31988D0438

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 4ης Φεβρουαρίου 1988
για την τροποποίηση της απόφασης 86/614/ΕΟΚ με την οποία επιτρέπεται στην Ελλάδα να λάβει ορισμένα μέτρα διασφάλισης δυνάμει του άρθρου 108 παράγραφος 3 της συνθήκης ΕΟΚ
(Το κείμενο στην ελληνική γλώσσα είναι το μόνο αυθεντικό)
(88/438/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 108 παράγραφος 3,
Εκτιμώντας ότι:
Με την απόφαση της Επιτροπής C/85/1344 που κοινοποιήθηκε στην ελληνική κυβέρνηση στις 13 Αυγούστου 1985, είχε ζητηθεί από την Ελλάδα να καταργήσει τις εξαγωγικές ενισχύσεις που προβλέπονται στην απόφαση 1574/70 της ελληνικής νομισματικής επιτροπής, όπως τροποποιήθηκε από την απόφαση 350/82.
Με την απόφαση 85/594/ΕΟΚ της Επιτροπής (1), είχε επιτραπεί στην Ελλάδα να λάβει ορισμένα μέτρα διασφάλισης δυνάμει του άρθρου 108 παράγραφος 3 της συνθήκης ΕΟΚ. Μεταξύ άλλων, είχε επιτραπεί στην Ελλάδα να συνεχίσει να χορηγεί, μέχρι τις 31 Δεκεμβρίου 1986, τις εξαγωγικές ενισχύσεις που προβλέπονται από την απόφαση 1574/70, χωρίς όμως οι πληρωμές αυτές να υπερβαίνουν το 26,4 % της τιμής fob.
Σύμφωνα με την απόφαση 86/614/ΕΟΚ της Επιτροπής (2), που τροποποιεί την απόφαση 85/594/ΕΟΚ, η Ελλάδα υποχρεούται να μειώσει κατά 40 % το συντελεστή της ενίσχυσης που εφαρμοζόταν προηγουμένως ενόψει των επιπτώσεων από τη θέσπιση του φόρου προστιθέμενης αξίας (ΦΠΑ) ενώ η βαθμιαία εξάλειψη του υπολοίπου 60 % της εν λόγω εξαγωγικής ενίσχυσης εφαρμόζεται σε τέσσερα ισόχρονα στάδια, και αρχίζει την 1η Ιανουαρίου 1987, έτσι ώστε ο ανώτατος συντελεστής της ενίσχυσης ανέρχεται στο 11,88 % της τιμής fob.
Στο άρθρο 3 της απόφασης 86/614/ΕΟΚ προβλέπεται ότι, στην περίπτωση που μετά από την εξέταση των στοιχείων που υποβλήθηκαν στην Επιτροπή και μετά από διαβούλευση με τα ενδιαφερόμενα μέρη, αποδεικνύεται ότι η χορήγηση των ελληνικών εξαγωγικών ενισχύσεων σε οποιοδήποτε συγκεκριμένο τομέα προκαλεί ή απειλεί να προκαλέσει μεταβολές μείζονος σημασίας στις συνήθεις εμπορικές ροές και ότι οι μεταβολές αυτές προκαλούν ή απειλούν να προκαλέσουν σοβαρή ζημία σε βιομηχανικό κλάδο που βρίσκεται σε άλλο κράτος μέλος, σε βαθμό αντίθετο προς το κοινό συμφέρον, η Επιτροπή μειώνει ή αποκλείει τη χορήγηση κάθε ενίσχυσης στον εν λόγω τομέα.
Ι
Το Μάρτιο του 1983, μια ολλανδική επιχείρηση που παράγει ζαχαρόπηκτη φλούδα φρούτων (κωδικός ΝΙΜΕΧΕ 20.04 30) είχε ήδη καταγγείλει στην Επιτροπή ότι οι ελληνικές εξαγωγικές ενισχύσεις στους διάφορους τομείς ανέρχονται στο 32 % της τιμής fob, δημιουργώντας έτσι εξαιρετικά σοβαρή στρέβλωση των όρων του ανταγωνισμού στην κοινή αγορά. Στα επόμενα έτη οι καταγγελίες του είδους αυτού συνεχίστηκαν σε πολλές περιπτώσεις.
Στις 29 Απριλίου 1987, η ίδια επιχείρηση, μαζί με την Dutch Fruit and Vegetable Processing Industry Association και, ιδιαίτερα, οι εκπρόσωποι του τμήματος μεταποίησης διατηρημένων φρούτων, ζήτησαν από την Επιτροπή να εφαρμόσει το άρθρο 3 της απόφασης 86/614/ΕΟΚ και να αποκλείσει κάθε ενίσχυση στην ελληνική βιομηχανία διατηρημένων φρούτων.
Η πρώτη από τις καταγγέλουσες επιχειρήσεις είναι η μεγαλύτερη από τέσσερεις μικρού μεγέθους ολλανδικές επιχειρήσεις παραγωγής ζαχαρόπηκτης φλούδας που είναι εγκατεστημένες στο Franeker, στην περιοχή Friesland. Η συνήθης παραγωγή των επιχειρήσεων αυτών αποτελείται κυρίως από ζαχαρόπηκτες φλούδες φρούτων που διατίθενται στην Ολλανδία, τη Γερμανία, και το Ηνωμένο Βασίλειο. Η κυριότερη αγορά τους είναι η γερμανική. Η ειδικότητα της
πρώτης από τις εταιρείες αυτές είναι η φλούδα φρούτων που πωλείται σε συσκευασία των 100 γραμμαρίων, ενώ οι άλλοι παραγωγοί πωλούν κυρίως χονδρικά για βιομηχανική χρήση.
Τέσσερεις ιταλοί και ένας γάλλος παραγωγός αγοράζουν την πρώτη ύλη και πωλούν το τελικό προϊόν κυρίως στις χώρες τους.
Οι ολλανδικές επιχειρήσεις αγοράζουν την πρώτη ύλη τους στο Πόρτο Ρίκο. Η μόνη σημαντική περιοχή στην οποία καλλιεργούνται τα σχετικά προϊόντα στην Ευρώπη είναι η Κρήτη. Από εκεί, η πρώτη ύλη για ζαχαρόπηκτες φλούδες προσφέρεται στους ολλανδούς παραγωγούς σε τιμές τουλάχιστον υψηλότερες κατά 100 % από τις τιμές του Πόρτο Ρίκο, ανάλογα με το προϊόν.
Το 1983, η ένωση καλλιεργητών εσπεριδοειδών Κρήτης άρχισε να προσφέρει ζαχαρόπηκτες φλούδες φρούτων σε συσκευασίες των 100 γραμμαρίων στη Γερμανία παρόμοιες με εκείνες που πωλούνται από τις καταγγέλουσες επιχειρήσεις σε τιμές οι οποίες -με βάση τα δεδομένα που παρασχέθηκαν από τους ολλανδούς καταγγέλοντες και τον υπολογισμό του κόστους από τις τιμές των κρητικών πρώτων υλών συν τα έξοδα των ολλανδικών επιχειρήσεων για την μεταποίηση και την εμπορία- φαίνεται ότι βρίσκονται μέχρι 34 % κάτω του κόστους. Το γεγονός αυτό προξένησε σοβαρή ζημιά στην ολλανδική επιχείρηση καθώς επίσης και την απώλεια εννέα θέσεων απασχόλησης σε σύνολο 57 θέσεων.
Σύμφωνα με την πρώτη καταγγέλουσα, οι ελληνικές εξαγωγές σε συσκευασίες των 100 γραμμαρίων τριπλασιάστηκαν από το 1983, όταν πρωτοεμφανίστηκαν στην αγορά, μέχρι το 1986 (από 200 τόνους σε 610 τόνους). Δεδομένου ότι η ζήτηση στην αγορά αυτή παραμένει σχεδόν στάσιμη, οι ολλανδικές πωλήσεις, η χρησιμοποίηση των παραγωγικών δυνατοτήτων και τα κέρδη έχουν μειωθεί αντίστοιχα. Αποθέματα δεν υπάρχουν και η παραγωγή προσαρμόζεται στις πωλήσεις.
Το 1987, η ένωση καλλιεργητών εσπεριδοειδών Κρήτης δημιούργησε ένα νέο εργοστάσιο μεγάλης παραγωγικής ικανότητας και άρχισε επίσης να προσφέρει αισθητά χαμηλότερες τιμές σε σχέση με τους ολλανδούς παραγωγούς όσον αφορά τις πωλήσεις για βιομηχανική χρήση, στη γερμανική αγορά. Παρά τη συμφωνημένη μείωση των εξαγωγικών ενισχύσεων, οι τιμές παρέμειναν στο ίδιο επίπεδο όπως και προηγουμένως. Από την κατάσταση αυτή απειλείται να προκληθεί σοβαρή ζημία και για τους άλλους ολλανδούς παραγωγούς.
ΙΙ
Η ελληνική κυβέρνηση, αφού έλαβε γνώση του αιτήματος των ολλανδικών επιχειρήσεων να ληφθούν μέτρα διασφάλισης που προβλέπονται στο άρθρο 3 της απόφασης 86/614/ΕΟΚ, απάντησε, στις 15 Οκτωβρίου και 4 Δεκεμβρίου 1987, χωρίς να παράσχει τις ζητούμενες λεπτομερείς πληροφορίες.
Σύμφωνα με το άρθρο 2 παράγραφος 1 της εν λόγω απόφασης, η ελληνική κυβέρνηση οφείλει να υποβάλλει εντός τεσσάρων εβδομάδων από το τέλος της σχετικής περιόδου, δηλαδή μέχρι τις 30 Ιουνίου και 31 Δεκεμβρίου κάθε έτους, εξαμηνιαίες εκθέσεις σχετικά με τη χορήγηση των εξαγωγικών ενισχύσεων, κατανεμημένων ανάλογα με τον αριθμό των συναλλαγών, την αξία και τη χορηγηθείσα ενίσχυση κατά τομέα, ώστε να είναι σε θέση η Επιτροπή να προβαίνει σε εξαμηνιαίες διαδικασίες ελέγχου για να εξασφαλιστεί η σωστή εφαρμογή της απόφασης αυτής.
Η πρώτη έκθεση υποβλήθηκε στις 9 Νοεμβρίου 1987 και περιείχε μόνο γενικές πληροφορίες. Σύμφωνα με την έκθεση αυτή, η ελληνική κυβέρνηση κατέβαλε, από την 1η Ιανουαρίου μέχρι τις 30 Ιουνίου 1987, 21,4 δισεκατομμύρια δραχμές για εξαγωγικές ενισχύσεις σύμφωνα με την απόφαση 1574/70, όπως τροποποιήθηκε από την απόφαση 350/82. Κατά τη διάρκεια της περιόδου αυτής πραγματοποιήθηκαν επιλέξιμες εξαγωγές σε τιμή fob 56,8 δισεκατομμυρίων δραχμών. Η ελληνική κυβέρνηση ισχυρίζεται ότι ένα μεγάλο μέρος των πληρωμών αντιστοιχούσε σε εμπορεύματα που είχαν εξαχθεί μεταξύ 1ης Ιανουαρίου 1983 και 31 Δεκεμβρίου 1986. Όμως, στην πραγματικότητα οι έλληνες εξαγωγείς έλαβαν κατά μέσο όρο ενισχύσεις, με βάση την απόφαση 1574/70, όπως τροποποιήθηκε από την απόφαση 350/82, που αντιπροσώπευαν το 38 % της τιμής fob των επιλέξιμων εξαγωγών τους.
Στις 4 Δεκεμβρίου 1987, η ελληνική κυβέρνηση έστειλε επιστολή στην οποία αναφερόταν ότι οι εξαγωγείς της ένωσης καλλιεργητών εσπεριδοειδών Κρήτης είχαν λάβει, από το 1983 μέχρι το 1986, διαφορετικά ποσοστά επί της τιμής fob των επιλέξιμων εξαγωγών τους σαν ενίσχυση, ανάλογα με τα διαφορετικά ποσοστά της εξαγωγικής προστιθέμενης αξίας που είχαν πραγματοποιήσει.
(σε % της τιμής fob)
1.2.3 // // // // Έτος // Εξαγωγική
προστιθέμενη αξία // Ενίσχυση // // // // 1983 // 45 // 19,685 // 1984 // 35,5 // 15,59 // 1985 // 56,6 // 24,76 // 1986 // 33,88 // 14,82 // // //
Με βάση τις πληροφορίες που δόθηκαν στην ελληνική κυβέρνηση από την Τράπεζα της Ελλάδος, οι πληρωμές για το 1987 δεν είχαν ακόμα καταβληθεί.
ΙΙΙ
Η ελληνική κυβέρνηση δεν ήταν σε θέση να παράσχει τις ζητούμενες και συμφωνημένες λεπτομερείς πληροφορίες ούτε στην έκθεση που υπέβαλε δυνάμει του άρθρου 2 της απόφασης 86/614/ΕΟΚ, ούτε κατά τις διαβουλεύσεις σχετικά με την ολλανδική αίτηση που έγιναν σύμφωνα με το άρθρο 2 παράγραφος 2 και το άρθρο 3 της εν λόγω απόφασης. Επιπλέον, δεν αμφισβήτησε ούτε τα στοιχεία που προσκόμισαν στην Επιτροπή οι καταγγέλοντες.
Από τα στοιχεία της Statistisches Bundesamt (γερμανικής ομοσπονδιακής στατιστικής υπηρεσίας) προκύπτει ότι οι εισαγωγές στη Γερμανία ζαχαρόπηκτων φρούτων και ζαχαρόπηκτης φλούδας φρούτων από την Ολλανδία και την Ελλάδα ανέρχονται στις ακόλουθες ποσότητες:
(σε τόνους)
1.2.3.4 // // // // // Έτος // Σύνολο
εισαγωγών
στη Γερμανία
// Από την
Ολλανδία
// Από την
Ελλάδα // // // // // 1983 // 6265 // 5049 // 501 // 1984 // 6500 // 5120 // 493 // 1985 // 6217 // 4653 // 696 // 1986 // 6359 // 4647 // 655 // // // //
Τα στοιχεία αυτά δείχνουν ότι σε μια μάλλον σταθερή αγορά, από το 1983 μέχρι το 1986, το μερίδιο της Ολλανδίας στην αγορά μειώθηκε κατά 8 %, ενώ ο όγκος των ελληνικών εξαγωγών αυξήθηκε κατά 30 % δεν φαίνεται όμως η σημαντική μεταβολή στα ρεύματα των συναλλαγών όσον αφορά τις συσκευασίες των 100 γραμμαρίων που, σύμφωνα με τους ισχυρισμούς των καταγγελουσών επιχειρήσεων, είχαν προκαλέσει σ' αυτές σοβαρή ζημία.
Τα στοιχεία που περιλαμβάνονται στην επιστολή της 4ης Δεκεμβρίου 1987 επιβεβαιώνουν μόνο ότι η ένωση καλλιεργητών εσπεριδοειδών Κρήτης ελάμβανε επί σειρά ετών μεγάλα ποσά εξαγωγικών ενισχύσεων βάσει αποφάσεων της ελληνικής νομισματικής επιτροπής. Πέραν τούτου, τα στοιχεία αυτά δεν αποσαφηνίζουν καθόλου την κατάσταση. Ειδικότερα, δεν παρέχεται καμία εξήγηση σχετικά με τους λόγους για τους οποίους η εξαγωγική προστιθέμενη αξία, ο υπολογισμός της οποίας γίνεται με βάση τη συνήθη προστιθέμενη αξία και από την οποία εξαρτάται το ποσοστό της τιμής fob, διαφέρει σε μεγάλο βαθμό από το ένα έτος στο άλλο για το ίδιο προϊόν που πωλείται από τις ίδιες επιχειρήσεις.
Η δήλωση ότι δεν καταβλήθηκε καμία ενίσχυση για το 1987 δεν σημαίνει κατ' ανάγκη ότι δεν λήφθηκε καμία ενίσχυση. Σύμφωνα με την ελληνική κυβέρνηση, άνω του 83 % των ενισχύσεων που χορηγήθηκαν από τον Ιανουάριο μέχρι τον Ιούλιο του 1987 δεν αφορούσαν εξαγωγές που είχαν γίνει κατά την εν λόγω περίοδο αλλά εξαγωγές που, μερικές από αυτές, χρονολογούνται από το 1983. Το γεγονός αυτό δεν επιτρέπει στην Επιτροπή να προβαίνει σε εξαμηνιαίες διαδικασίες για να εξασφαλιστεί η σωστή εφαρμογή της παρούσας οδηγίας, όπως ορίζεται στην απόφαση 86/641/ΕΟΚ.
Η συνεχιζόμενη έλλειψη των ακριβών στοιχείων που ζητήθηκαν στα πλαίσια της παρούσας διαδικασίας στις 27 Ιουλίου 1987, και από τα οποία τα περισσότερα θα έπρεπε να είχαν υποβληθεί από την ελληνική κυβέρνηση βάσει του άρθρου 2 της απόφασης 86/614/ΕΟΚ, το αργότερο στις 31 Ιουλίου, δεν μπορεί να εμποδίζει επ' άπειρον την Επιτροπή να λάβει απόφαση σύμφωνα με τη διαδικασία που προβλέπεται στο άρθρο 3 της εν λόγω απόφασης, βάσει του οποίου η Επιτροπή εκδίδει απόφαση με την οποία αποκλείεται η χορήγηση εξαγωγικών ενισχύσεων σ' έναν τομέα, αν τούτο προκαλεί υλικές ζημίες σε ανταγωνιστές σε άλλα κράτη μέλη, και η οποία απόφαση είναι, από τη φύση της, επείγουσα.
Οι καταγγέλοντες δήλωσαν ήδη από το Μάρτιο του 1983 ότι στους έλληνες ανταγωνιστές τους καταβάλλονταν διάφορες εξαγωγικές ενισχύσεις συνολικού ύψους 32 % της τιμής fob, με αποτέλεσμα να χάνουν αυτοί τις αγορές στις οποίες από μακρού χρόνου διέθεταν τα ζαχαρόπηκτα φρούτα τους και τις ζαχαρόπηκτες φλούδες φρούτων σε συσκευασίες των 100 γραμμαρίων, κυρίως στη Γερμανία. Η δημιουργία ενός νέου μεγάλου εργοστασίου το 1987, συνδυαζόμενη με τη σχεδόν απεριόριστη διαπραγματευτική ικανότητά τους λόγω του πράγματι καταβαλλόμενου ποσού της ενίσχυσης, δίνει τη δυνατότητα στους έλληνες πωλητές να πωλούν και να παραδίδουν μεγάλες ποσότητες. Τούτο επιτείνει τις μεταβολές μείζονος σημασίας στις συνήθεις εμπορικές ροές και απειλεί να προκαλέσει σοβαρές ζημίες στο σύνολο της βιομηχανίας στο σχετικό τομέα.
Όλοι οι ολλανδοί κατασκευαστές είναι εγκατεστημένοι στο Franeker στην περιοχή Friesland. Η περιοχή αυτή θεωρείται ως αναπτυξιακή ζώνη προτεραιότητας στην Ολλανδία, λόγω της εξάρτησής της από τη γεωργία και την αλιεία, την υψηλή ανεργία της και το χαμηλό κατά κεφαλή εισόδημα. Ο περιορισμός του ολλανδικού βιομηχανικού κλάδου και οι περαιτέρω απώλειες απασχολήσεων αντιβαίνουν προς το κοινό συμφέρον.
Κατά συνέπεια, φαίνεται ότι πληρούνται οι προϋποθέσεις που θέτει το άρθρο 3 της απόφασης 86/614/ΕΟΚ για να τροποποιήσει η Επιτροπή την εν λόγω απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 1 της απόφασης 86/614/ΕΟΚ προστίθεται η ακόλουθη παράγραφος:
«Οι διατάξεις της πρώτης παραγράφου δεν εφαρμόζονται στον τομέα της ζαχαρόπηκτης φλούδας φρούτων (κωδικός NIMEXE 20.04-30). Όσον αφορά τον τομέα αυτόν, η Ελλάδα οφείλει να εξαλείψει τις εξαγωγικές ενισχύσεις που αναφέρονται στο εν λόγω εδάφιο.»
Άρθρο 2
Η παρούσα απόφαση ισχύει από τις 4 Φεβρουαρίου 1988.
Άρθρο 3
Η Ελλάδα ενημερώνει την Επιτροπή, σε προθεσμία επτά ημερών από την ημερομηνία της παρούσας απόφασης, για τα μέτρα που έλαβε για να συμμορφωθεί προς τις διατάξεις της παρούσας απόφασης.
Άρθρο 4
Η παρούσα απόφαση απευθύνεται στην Ελληνική Δημοκρατία.
Βρυξέλλες, 4 Φεβρουαρίου 1988.

Labels: 18
17
19